גוגל תצוגת רחוב

ממוזער|300x300 פיקסלים|מפת הכיסוי של 'גוגל תצוגת רחוב', נכון לאוקטובר 2024
גוגל תצוגת רחוב (באנגלית: Google Street View) הוא שירות של חברת גוגל המוגש כחלק מגוגל מפות ו־Google Earth, המאפשר לצפות בתמונות פנורמיות – המצולמות על ידי תיק ה־Trekker או על ידי רכבים המאובזרים במצלמה פנורמית – ממיקומים רבים ברחובות ערים ובאתרי תיירות רבים ברחבי עולם. השירות מאפשר למשתמש לשוטט באופן וירטואלי ברחובות הערים ולהביט לכל כיוון שהוא רוצה.

 היסטוריה 
השירות הושק לראשונה ב־25 במאי 2007 ב־5 ערים מרכזיות בארצות הברית, וצולם באמצעות מצלמה גדולה על גבי מסחרית. בחודשים לאחר מכן נוספו עוד ערים מרכזיות בארצות הברית, והמצלמה הוחלפה למצלמה מדגם "R2", קטנה וקלה יותר מן הדגם הקודם, ושניתנת להעמסה על כל מכונית פרטית.

ביולי 2008 נוסף מסלול הטור דה פראנס, ובכך קיבלו שלוש המדינות הראשונות מחוץ לארצות הברית כיסויי תצוגת רחוב מגוגל: צרפת, איטליה ומונקו. בחודשים העוקבים גוגל הרחיבה את כיסוייה בערי ארצות הברית, ולעוד מדינות המונות את: אוסטרליה, יפן, ספרד וניו זילנד. באותה שנה, גוגל החלה להשתמש במצלמה חדשה יותר, מדגם "R5", מה שהביא לשיפור באיכות התמונות והפחתת טשטוש התנועה.

בשנת 2009 הוסיפה גוגל תצלומי תצוגת רחוב למדינות נוספות, ובהן: בריטניה, הולנד, שווייץ, פורטוגל, טייוואן, צ'כיה, קנדה, מקסיקו וסינגפור. בנוסף גוגל פיתחה אפשרות להרכיב את מצלמת ה־"R5" על גבי אופנֵי תלת־אופן ואופנועי שלג וכך ניתנה האפשרות לצלם באתרים חסרי כביש, כגון: מעברים צרים, מוזאונים, אתרים היסטוריים ותיירותיים ועוד.

בשנת 2010 כיסתה והעלתה גוגל לראשונה את המדינות: שוודיה, דנמרק, נורווגיה, פינלנד, אירלנד, גרמניה ורומניה באירופה; הונג קונג ומקאו באסיה; דרום אפריקה באפריקה; ברזיל באמריקה הדרומית; אי חצי ירח ואיי שטלנד הדרומיים באנטארקטיקה (היבשת האחרונה מן ה־7 לקבל כיסוי מגוגל). וכל זאת בזמן שהמשיכה את עדכוניה בערים נוספות במדינות בעלות כיסוי משנים קודמות. יתר על כן החלה גוגל לפתח מצלמה חדשה, מדגם "R7" הניתנת להרכבה בערכת תיק ה־Trekker ועל גבי מכונית.
ממוזער|אישה מצלמת את רחובות ניו יורק בעזרת תיק ה־Trekker עם מצלמה מדגם H1.
בשנת 2011 נוספו לתצוגת הרחוב צילומים באי ג'רזי והאי מאן השייכים לבריטניה; בלגייה; גלריית טרטיאקוב ומוזאון האֶרְמִיטָאז׳ הנמצאים ברוסיה – שצולמו בשימוש תיק ה־Trekker החדש; המוזאון הלאומי של עיראק, הנמצא בבגדאד, עיראק – וזהו המקרה היחיד שגוגל השתמשה במצלמת ה־R2 המורכבת על גבהּ של עגלה לצילום אתרים ל־Street View. עוד בשנת 2011 החלה גוגל לצלם בישראל.

בשנת 2012 פורסמו צילומים ביותר מדינות חדשות מכל שנה קודמת, ובהן: בינואר – קוראה הדרומית וליטא; בפברואר – בוצואנה, ערים רוסיות ופולין; במרץ – תאילנד; באפריל – אוקראינה וערים רבות בישראל; במאי – אסטוניה ולטביה; ביוני – קולומבייה; ביולי – סן מרינו ואתרים נוספים באנטארקטיקה, הכוללים את הקוטב הדרומי; בספטמבר – צ'ילה, אנדורה וקרואטיה; באוקטובר – סלובקיה; בנובמבר – סוואלברד (נורווגיה) ואתרי סקי באוסטרייה; בדצמבר – גיברלטר. בנוסף באותה שנה גוגל השיקה אפשרות למשתמשים להעלות תמונות פנורמה משל עצמם.

בשנת 2013 המשיכה גוגל לצלם ולהעלות תצלומים במדינות ואזורים נוספים הכוללים את: בולגריה, הונגריה, לֵסוטו, פרו, מלזיה, איסלנד, אסוואטיני; קילימנג'רו ואתרים נוספים בטנזניה; הר אקונגווה, ארגנטינה; הר אוורסט, נפאל; בורג׳ ח'ליפה ואתרים נוספים באיחוד האמירויות; אתרים בסין ובהודו; איי גלאפגוס, אקוודור; פיטקַרן, בריטניה; איי מידוויי, ארצות הברית; אתרים בטריטוריה הבריטית באוקיינוס ההודי.ממוזער|שמאל|לציון עשור לשירות 'גוגל תצוגת רחוב', בשלהי מאי 2017, שונתה, למשך שבוע, צורתו של סמן האיש הכתום, המשמש להצגת הרחובות, כך שהוא אחז בשלושה בלונים וחבש כובע יום הולדת.בשנת 2014 המשיכה גוגל להרחיב את פרישֹת כיסוייה במדינות העולם, והוסיפה מדינות רבות לשירות תצוגת הרחוב, בהן: סלובניה, הפיליפינים, קמבודיה, טורקייה, יוון, סרבייה, אינדונזיה, בוטאן, לוקסמבורג, ערים רבות בארגנטינה; איי פוקלנד, איי ג׳ורג'יה הדרומית, אתרי תיירות במצרים, גואם ואיי מריאנה הצפוניים.

בשנת 2015 נוספו לשירות תצוגת הרחוב המדינות: בנגלדש, לאוס, מונגוליה, מקדוניה הצפונית, אקוודור, בוליוויה, אורוגוואי, ירדן, אתרים רבים בפקיסטן; גרינלנד, סמואה האמריקנית וברמודה. במשך שנה זו, בשיתוף עם חברות העוסקות במשבר האקלים, גוגל הכריזה על הוספת חיישנים למכוניותיה, שמטרתם היא לבדוק את איכות האוויר באזורים שבהם המכוניות מצלמות.

בשנת 2016 הוסיפה גוגל את המדינות: אוגנדה, סרי לנקה, קירגיזסטן, אלבניה, מונטנגרו; ראוניון, צרפת; פוארטו ריקו, ארצות הברית. באותה שנה החלה גוגל לפתח מצלמה חדשה, מדגם "H1".

בשנת 2017 התארע עדכון משמעותי שהוסיף הרבה מדינות באפריקה הכוללות את: גאנה, סנגל, ניגריה ותוניסיה. וכן מחוץ לאפריקה: גואטמלה, מלטה, ערים ברשות הפלסטינית, איי פארו, אתרים בקוסטה ריקה; האי אמברים, ונואטו; תחנת הֶחלל הבין־לאומית. לציון 10 שנים לפרויקט תצוגת הרחוב גוגל החלה להשתמש ולפרסם תמונות עם דגם המצלמה החדש.

בשנים 2018–2024 ניכרה האטה, ביחס לשנים קודמות, במספר המדינות והאתרים החדשים שנוספו לשירות. בסך הכול נוספו לשירות: בשנת 2018 – אוסטרייה, קניה, אתרים בלבנון; אתרים במינסק, בלארוס; איי קוקוס והאי כריסמס; קוראסאו; בשנת 2019 – הרפובליקה הדומיניקנית; בשנת 2020 – וייטנאם (אך נמחקה שנה לאחר מכן מסיבות שאינן ידועות). בשנת 2021, כתוצאה ממגפת הקורונה, לא נוספו מדינות חדשות לשירות, אך גוגל החלה לפתח מצלמה חדשה, "מַצְטַנָּה" (הלחם בסיסים של מצלמה + קטנה; באנגלית – "SmallCam"), המאופיינת בכך שהיא קטנה בהרבה ושוקלת פחות מדגם ה־H1. בשנת 2022 נוספו לשירות: קיגאלי, רואנדה; אתרים היסטוריים במאלי, כחלק מפרויקט אומנות ותרבות של גוגל; אצטדיונים בקטר לכבוד המונדיאל; ערים בהודו, שצולמו בעזרת מצלמת צד שלישי. בשנת 2023 נוספה פנמה לשירות. בשנת 2024 נוספו המדינות: קזחסטן וליכטנשטיין, ולראשונה הועלו צילומים שצולמו בעזרת ה"מצטנה".

 בישראל 
שמאל|ממוזער|260px|מכונית הצילום, למרגלות הר הבית, ירושלים
בספטמבר 2011 החלה גוגל לצלם רחובות בישראל והודיעה כי תצלם רק במרחבים ציבוריים, ותטשטש פרצופים ולוחיות זיהוי. באפריל 2012 עלה לראשונה השירות שהוצגו בו רחובות תל אביב, ירושלים וחיפה; ואתרים שצולמו בעזרת אופני תלת־אופן או בעזרת עגלה, ובהם אוניברסיטת בן-גוריון, אוניברסיטת בר־אילן, מוזאון ישראל, ישראל הקטנה הספארי ברמת גן, גן החיות התנ"כי, קיבוץ מרחביה ואתרים נוספים. בסוף שנת 2012 סיימה גוגל לצלם את מרבית הערים והכבישים המרכזיים בארץ. (כולל כבישים מרכזיים וכמה יישובים באזורי יהודה ושומרון.)

בשנים 2013–2014 צילמה גוגל בכמה אתרים בישראל הכוללים את: מנהרת הכותל המערבי, שמורת טוף כרם מהר"ל, מחנה המעפילים בעתלית, בית שערים, מצודת חוקוק, המכון למורשת בן-גוריון, מצדה והגנים הבהאיים.

בשנת 2015 חזרה גוגל לצלם בישראל; עודכנו ערים מרכזיות בצילומים חדשים, ובפרויקט משותף עם החברה להגנת הטבע החלה גוגל לצלם את שביל ישראל בעזרת תיק ה־Trekker. נכון לאוקטובר 2024 זהו המסע הארוך ביותר בעולם שצולם בעזרת תיק ה־Trekker לתצוגת הרחוב. לאחר סיום המסע, הועלו הצילומים של שביל ישראל בט"ו בשבת 2016.

בסוף שנת 2017 שבה גוגל לעדכן את ערי ישראל והמשיכה לצלם – אומנם עם הפסקות כל כמה חודשים – רחובות של ערים מרכזיות עד תחילת שנת 2019. מסיבה שאיננה ידועה הצילומים האלה לא הועלו עד אוגוסט 2023 – חוץ מכמה אתרים אקראיים שצולמו בעזרת תיק ה־Trekker.

ביולי 2022 חזרה גוגל לצלם את רחובות ישראל, לראשונה בעזרת מצלמה מדגם ה־H1 החדש. על פי אלירן לוי, דובר גוגל ישראל, היה תכנון לצלם במספר רב של ערים ויישובים, אך נכון לאוקטובר 2024 רובם לא פורסמו. בהמשך שנת 2022, ועד אוגוסט 2023 נצפתה המכונית המצלמת באזורים רבים במרכז ובדרום הארץ. ב־1 באוגוסט 2023 פורסמו הצילומים שצילמה גוגל בחודשים יולי–ספטמבר 2022 וכן מן השנים 2017–2019.

 שימוש 
ניתן לצפות ב"כיסוי הגאוגרפי" של השירות על ידי כניסה ל־Google Earth או גוגל מפות, ואז, הזזת סמן בצורת איש קטן בצבע כתום שנמצא בפינת היישום והחזקתו, ללא עזיבת העכבר, על האזור לגביו מעוניינים לראות את הכיסוי. לאחר כמה שניות, מופיע "שקף" כחול המתאר את כל המרחב שבו יש כיסוי לשירות.

 ביקורת 
לצד הביקורת החיובית שעוררה היוזמה של גוגל, הושמעו טענות בגין הפרת פרטיות המצולמים, איסוף מידע אודות אנשים (גוגל אף הודתה בכך) וצילום ללא אישור. בשל העובדה שהתמונות מצולמות באופן אוטומטי בכל מקום שבו ניידת הצילום עוברת, קיימות בשירות תמונות ייחודיות רבות, שזכו לתשומת לב ציבורית, ביניהן תמונות טופלס, עירום, ואף יחסי מין. במקרים מסוימים, גוגל אף חויבה לפצות את המצולמים. במרץ 2013 חויבה גוגל לשלם 7 מיליון דולרים ל־37 מדינות בארצות הברית, בעקבות תלונות נגדה על איסוף לא מורשה של נתונים אישיים מנתבים אלחוטיים שנעשה באמצעות רכבי הצילום.

מעבר לכך, צילומים מתוכננים של השירות חוללו סערה עקב מיקומם הבעייתי, בין אם עקב צילום מבני ביטחון מסווגים, ובין אם מדובר במקומות שלא נהוג לצלמם כלל, דוגמת חוף הנודיסטים הולובר, שצולם לכל אורכו, על שלל מתרחציו העירומים. בעקבות דיונים אלו, במדינות מסוימות הצילומים אכן בוטלו, בין אם בעקבות החלטת החברה או בעקבות החלטת המדינה.

ראו גם
פנורמיו
כיסוי גוגל תצוגת רחוב
GeoGuessr

קישורים חיצוניים


 אתר השירות

 תצוגת רחוב בגוגל ארת', google map, גוגל מפה, תצוגת רחוב 



הערות שוליים

קטגוריה:ערכים שבהם תבנית בריטניקה אינה מתאימה
קטגוריה:גוגל
קטגוריה:מפות מקוונות
קטגוריה:מערכות מידע גאוגרפי
קטגוריה:אתרי אינטרנט שהושקו ב-2007
קטגוריה:ישראל: מפות